Diari Oficial de la Generalitat Valenciana


Sumari del DOGV 3925, del 25-01-2001 (2001/437)

ORDRE de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases reguladores i el procediment general per a la concessió d'ajudes destinades al foment de l'economia social.
----------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2000/12/29/(5)/dof/vci/html**

### Dades del document

Número de DOGV
:   3925

Data del DOGV
:   25-01-2001

Secció del DOGV
:   I. DISPOSICIONS GENERALS

Número del document
:   2001/437


Data del document
:   29-12-2000

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * universitat
    * economia social
    * cooperativa
    * societat sense fins de lucre
    * mutualitat social
    * ajuda a l'ocupació
    * legislació

ORDRE de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases reguladores i el procediment general per a la concessió d'ajudes destinades al foment de l'economia social. [2001/F437]
  
De conformitat amb el que disposa l'article 129.2 de la Constitució Espanyola, l'article 31, apartat 21, de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana, i els articles 104, 105 i següents del Text Refós de la Llei de Cooperatives de la Comunitat Valenciana, aprovat pel Decret Legislatiu 1/1998, de 23 de juny, del Govern Valencià, correspon a la Generalitat Valenciana i, dins d'aquesta, a la Conselleria d'Economia, Hisenda i Ocupació, portar a terme al territori valencià les activitats de promoció i foment del cooperativisme i establir els mitjans que faciliten l'accés dels treballadors a la propietat dels mitjans de producció.
  
Amb la fi de l'any 2000 arriba també a la fi l'actual règim d'ajudes a l'economia social autoritzades per la Comissió Europea a la Comunitat Valenciana, a l'empara de la qual s'han publicat, amb caràcter i abast anual, diverses ordres de convocatòria d'ajudes al sector de l'economia social i les seues entitats representatives, articulades en un ampli conjunt de mesures entorn del foment de la generació d'ocupació a través de les citades empreses.
  
En el marc del nou programa operatiu, que abasta des de l'any 2000 fins al 2006, de conformitat amb les directrius de la Comissió Europea, es plantegen de forma preferent les ajudes regionals que siguen complementàries de les adoptades per l'estat amb caràcter general, és a dir, actuacions distintes de les estatals i noves respecte a aquestes, o que suplementen les establides per l'estat, i n'augmenten les quanties. Per això, és necessari partir de les subvencions establides per a tot el territori de la nació per a, des d'aquestes, construir les ajudes que hagen de regir al territori de la Comunitat Valenciana, com així s'efectua en aquesta ordre.
  
Aquesta ordre pretén tractar, per al període que comprén el nou programa operatiu, el foment de l'economia social i de l'ocupació en les empreses acollides a les seues fórmules des del prisma de la continuïtat i estabilitat de les mesures d'ajuda que institueix. A aquest efecte, l'ordre articula una regulació amb el caràcter de bases, de vigència indefinida, de les convocatòries que anualment es produiran a fi de donar la deguda publicitat a les referides subvencions i a les quanties econòmiques globals disponibles per a les diverses subvencions establides en les bases.
  
D'altra banda, les ajudes en aquesta ordre establides són conformes, en els seus conceptes i quanties, complementades si és procedent, amb les corresponents destinades a l'economia social establides pel govern de la nació i gestionades per la Generalitat Valenciana, així com amb les últimes directrius emanades de la Comissió Europea i del Fons Social Europeu, als quals se sol·licitarà el finançament de les ajudes aquí establides que no consistisquen en una gestió per la Generalitat Valenciana de les ajudes estatals.
  
Les bases s'estructuren formalment en un títol I, que estableix disposicions generals per a les diverses ajudes que estableix l'Ordre, i dos títols més: el títol II, dedicat a les ajudes a les empreses d'economia social, desenvolupat en capítols que tracten d'ajudes a la integració sociolaboral, subvencions per a assistències tècniques i inversió i estructura financera de les empreses i ajudes a la inversió realitzada per empreses d'economia social formades exclusivament per joves, i el títol III, que estableix les bases de les corresponents a entitats d'agrupacions, associatives o representatives de l'economia social, universitats i entitats sense ànim de lucre, per al foment, formació i difusió de l'economia social ?capítol I- i per al suport a les estructures representatives de les empreses d'economia social ?capítol II?.
  
D'acord amb tot això, s'estableixen noves ajudes, com la destinada a la inversió de les empreses cooperatives i societats laborals participades exclusivament per joves; se simplifica la regulació d'alguna de les ajudes ja establides anteriorment, tot coordinant-les i homologant els seus tràmits i documentació amb altres ajudes estatals i autonòmiques de foment de l'ocupació, i es passa a utilitzar l'euro com a moneda principal per a la denominació de les ajudes, ja que aquestes bases estan destinades a regir més enllà de la desaparició de la pesseta com a unitat monetària.
  
En virtut d'això, fent ús de les facultats conferides per la Llei 5/1983, de 30 de desembre, de Govern Valencià, i l'article 47 del Decret Legislatiu, de 26 de juny 1991, pel qual s'aprova el Text Refós de la Llei d'Hisenda Pública de la Generalitat Valenciana,
  
ORDENE
  
TÍTOL I
  
Disposicions generales
  
Article 1. Objecte i àmbit
  
1. L'objecte d'aquesta ordre és establir un programa d'incentius i ajudes econòmiques destinades a promoure, fomentar i impulsar el desenvolupament de l'economia social i de les empreses acollides a les seues fórmules a la Comunitat Valenciana, d'acord amb les consignacions pressupostàries que a l'efecte establisquen les corresponents lleis de pressupostos de la Generalitat Valenciana.
  
2. El règim d'ajudes serà d'aplicació tal com es determina en els següents articles.
  
3. Les ajudes i els incentius que s'estableixen en aquesta ordre no es concediran per a actuacions que es porten a efecte fora del territori de la Comunitat Valenciana; excepte en aquells casos excepcionals en què les citades actuacions es consideren convenients perquè tinguen una positiva repercussió a la Comunitat Valenciana.
  
Article 2. Accions susceptibles de suport
  
1. Les ajudes regulades en aquesta ordre estan adreçades a donar suport a les accions següents:
  
A) Suport a cooperatives i societats laborals valencianes:
  
a) Incorporació de desocupats com a socis treballadors o socis de treball a cooperatives i societats laborals.
  
b) Assistència tècnica.
  
c) Inversions en actius fixos nous per a la creació de cooperatives de treball associat i societats laborals integrades exclusivament per joves menors de 30 anys.
  
d) Suport a la inversió i estructura financera de l'empresa.
  
1. Subvencions d'interessos de préstecs per al finançament d'inversions en actius fixos nous que generen o mantinguen ocupació.
  
2. Subvencions directes a la inversió.
  
3. Avals per a operacions d'endeutament.
  
B) Per a actuacions d'entitats associatives o representatives de l'economia social valenciana, així com universitats i entitats sense ànim de lucre.
  
a) Suport a la realització d'activitats de foment, difusió i formació específica en matèria d'economia social.
  
b) Suport a les estructures representatives de les empreses d'economia social.
  
2. Les ajudes que es concedisquen a l'empara d'aquesta ordre tindran la consideració de subvencions públiques.
  
Article 3. Beneficiaris
  
1. Seran beneficiàries de les ajudes establides en el títol II d'aquesta ordre:
  
a) Les cooperatives valencianes, sense perjudici d'allò que s'ha establit per a cada ajuda en el respectiu capítol.
  
A l'efecte del que estableix aquesta ordre, es consideraran cooperatives valencianes les inscrites en el Registre de Cooperatives de la Comunitat Valenciana abans de la data de presentació de la sol·licitud.
  
b) Les societats laborals domiciliades a la Comunitat Valenciana i inscrites en el corresponent registre mercantil, abans de la data de presentació de la sol·licitud.
  
c) Les mutualitats valencianes de previsió social no integrades en la Seguretat Social.
  
2. Seran beneficiàries de les ajudes establides en el títol III d'aquesta ordre les organitzacions representatives del moviment cooperatiu, d'acord amb l'article 91.1 del Text Refós de la Llei de Cooperatives de la Comunitat Valenciana, les entitats associatives a què es refereix la disposició addicional segona de la Llei 4/1997, de Societats Laborals, les representatives del mutualisme de previsió social; les universitats valencianes, així com les entitats sense ànim de lucre els estatuts de les quals expressament prevegen la realització d'activitats relatives a l'economia social, quan porten a efecte alguna de les actuacions de formació, difusió o foment que constitueixen l'objecte de les ajudes previstes en el citat títol.
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades en aquesta ordre es presentaran en qualsevol dels registres d'entrada dependents de la Conselleria d'Economia, Hisenda i Ocupació, sense perjudici del que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta per la Llei 4/1999.
  
Com a norma general, la documentació que acompanye la sol·licitud es presentarà en dues còpies i original, que serà tornat prèvia compulsa.
  
2. Les sol·licituds hauran d'acompanyar-se, a més de la documentació addicional que per a cada una de les concretes ajudes s'estableix en els corresponents articles d'aquesta ordre, dels documents que a continuació s'indiquen:
  
a) Documentació acreditativa i identificadora de l'entitat o persona sol·licitant i, en el cas d'entitats, del seu representant legal.
  
b) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, en els casos requerits i en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny de 1996), la validesa de la qual haurà d'estendre's al moment de l'atorgament de l'ajuda.
  
c) Dades de domiciliació bancària, segons el model facilitat a l'efecte (fitxa de manteniment de tercers), en dos exemplars originals.
  
d) Si és procedent, declaració responsable de les ajudes de minimis concedides per qualsevol projecte a l'empresa durant els tres últims anys, comptats des de la primera ajuda obtinguda per la norma de minimis, amb indicació d'import, organisme, data de concessió i règim d'ajudes en què s'empara; o si és procedent, declaració de no haver-ne rebut cap.
  
e) Tractant-se de cooperatives i societats laborals, declaració subscrita pel seu representant legal de trobar-se, amb referència a la data de la sol·licitud, al corrent en el compliment de les obligacions imposades per la seua legislació específica.
  
3. El termini de presentació de sol·licituds serà, per als expedients d'integració laboral de socis i d'aval per a empreses d'economia social, el comprés entre l'1 de gener i el 31 de desembre de cada any, sense perjudici del que disposa l'article 12.1.4. Les sol·licituds per a obtenir subvencions per a assistència tècnica o per a la subvenció financera podran presentar-se fins al 30 de setembre de cada any; les sol·licituds per a ajudes a la inversió i estructura financera de les empreses, fins al 31 de maig en el cas de les subvencions per a suport a la inversió directa així com a la inversió per a la creació de cooperatives i societats laborals integrades exclusivament per joves menors de 30 anys; fins al 28 de febrer podran presentar-se les sol·licituds per a l'obtenció de les subvencions establides en el títol III d'aquesta ordre.
  
4. En el cas de sol·licitud d'aval per a operacions d'endeutament, el termini finalitzarà el 31 de desembre, sense perjudici de la sol·licitud posterior mitjançant la Societat de Garantia Recíproca de la Comunitat Valenciana.
  
5. Quan la sol·licitud no complisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es requerirà l'interessat perquè en el termini de 10 dies esmene la falta o acompanye els documents preceptius, amb indicació que si així no ho fera, es considerarà que desisteix en la seua petició, prèvia resolució que haurà de ser dictada en els termes previstos en l'article 42 de la citada llei.
  
Article 5. Criteris per a la concessió de les ajudes
  
1. La concessió i la quantia de les ajudes regulades en aquesta ordre estarà condicionada, a més del compliment dels requisits que en cada cas s'estableixen, a l'existència de crèdit pressupostari adequat i suficient per a aquest fi, de conformitat amb els pressupostos de la Generalitat Valenciana per al corresponent exercici.
  
2. Les resolucions sobre les sol·licituds de subvencions objecte d'aquesta ordre s'adoptaran tenint en compte els següents criteris, per ordre preferent:
  
a) La incidència social sobre l'ocupació en l'entorn geogràfic en què es realitze l'activitat, amb especial consideració per a les que es realitzen en el marc dels nous jaciments d'ocupació definits per la Unió Europea.
  
b) L'organització i la gerència que dispose l'empresa, així com l'adequada dimensió i qualificació de la seua plantilla.
  
3. Les ajudes s'atorgaran fins a exhaurir el crèdit disponible segons l'ordre en què la sol·licitud haja tingut entrada en qualsevol dels registres de la Conselleria d'Economia, Hisenda i Ocupació, sempre que es complisquen els requisits exigits en aquesta ordre i s'acompanye la documentació exigida per a concedir cada tipus d'ajuda.
  
4. Sense perjudici de tot això, respecte a les sol·licituds relatives a subvenció financera per a inversions d'empreses d'economia social, hi valdrà el que disposa l'article 19 d'aquesta ordre.
  
Article 6. Resolució de concessió de les ajudes
  
1. L'administració podrà demanar de l'entitat sol·licitant l'aportació addicional d'altres documents o dades aclaridores que crega necessaris per a resoldre millor sobre la sol·licitud presentada.
  
2. La competència per a resoldre sobre les sol·licituds formulades correspon al conseller d'Economia, Hisenda i Ocupació.
  
3. El termini màxim per a resoldre i notificar la resolució procedent serà de tres mesos a comptar des de la presentació de la sol·licitud en qualsevol dels registres d'entrada de la Conselleria d'Economia, Hisenda i Ocupació, en el cas que la presentació s'efectuara una vegada publicada l'ordre per la qual es done publicitat a les línies de crèdit i a l'import global màxim destinat a la concessió d'ajudes previstes en la corresponent convocatòria de les ajudes les bases de la qual s'estableixen mitjançant aquesta ordre. En cas contrari, el termini s'iniciarà a partir de l'endemà de la citada publicació.
  
4. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener; i això sense perjudici que subsistisca l'obligació legal de resoldre sobre la petició formulada.
  
5. La resolució de concessió de les ajudes fixarà expressament la quantia i incorporarà, si és procedent, les condicions, obligacions i determinacions accessòries a què ha de subjectar-se el beneficiari, amb notificació als interessats en els termes previstos en l'article 58 de la Llei 30/1992 abans mencionada. En cap cas seran subvencionables els impostos de qualsevol tipus que graven directament les despeses en què incórrega el beneficiari per raó de l'activitat subvencionada.
  
6. Les resolucions que dicte el conseller d'Economia, Hisenda i Ocupació a l'empara de les corresponents convocatòries, esgotaran la via administrativa, i contra aquestes s'hi podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució, d'acord amb el que estableix l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa. I això, sense perjudici del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és procedent, qualsevol altre que creguen pertinent.
  
Contra la desestimació per silenci administratiu, s'hi podrà interposar, davant de l'acte presumpte, idèntic recurs en el termini de sis mesos comptadors des que haguera finalitzat el termini que per a dictar i notificar la resolució expressa es menciona en el número 3 d'aquest article; tot això de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, i sense perjudici del que disposa els articles 116 i 117 abans mencionats.
  
Article 7. Resolució d'incidències
  
1. L'òrgan competent per a la concessió de les ajudes previstes en aquesta ordre resoldrà les incidències que es produïsquen després de la concessió, com ara pròrrogues de terminis, modificacions justificades o qualsevol variació de les condicions particulars de la concessió.
  
2. La persona o l'entitat beneficiària haurà de comunicar la sol·licitud o la concessió d'altres ajudes públiques o privades que haguera sol·licitat o obtingut per al mateix projecte o actuació que se subvenciona mitjançant aquesta ordre.
  
3. Llevat que una altra cosa es determine expressament en els preceptes corresponents, les ajudes i subvencions establides en aquesta ordre seran compatibles entre si i amb qualsevol altre pel mateix concepte. En el supòsit de compatibilitzar ajudes es respectaran, en qualsevol cas, els límits derivats del règim d'autorització adoptat per les corresponents decisions de la Comissió Europea, relatives a les ajudes establides en aquesta ordre.
  
4. L'import de les subvencions i ajudes regulades en aquesta ordre no podrà ser en cap cas d'una quantia que, aïlladament o en concurrència amb subvencions d'altres administracions públiques o d'altres ens públics o privats, nacionals o internacionals, supere el cost de l'activitat que ha de realitzar el beneficiari.
  
5. D'acord amb la normativa comunitària sobre acumulació d'ajudes, l'import total d'aquestes haurà de respectar un dels límits fixats per un dels règims d'ajudes en què s'empare.
  
Article 8. Control de les ajudes
  
1. Correspondrà a la Sotssecretaria d'Ocupació, per si mateixa o mitjançant les direccions territorials d'Ocupació, portar a terme la funció de control de les subvencions concedides, així com l'avaluació i seguiment d'aquest programa.
  
2. Per a la realització d'aquestes funcions s'utilitzaran tots els mitjans que estiguen a disposició de la conselleria, fins i tot la contractació amb tercers i la col·laboració en el marc que procedisca amb la Inspecció de Treball i Seguretat Social.
  
Article 9. Liquidació de les ajudes
  
La liquidació de les ajudes s'efectuarà una vegada complits i justificats documentalment els requisits establits, i si és procedent, tal com s'especifique per a cada programa en els articles corresponents d'aquesta ordre. La presentació de justificacions haurà de tenir lloc en el termini que es determine, si és procedent, en la resolució de concessió de l'ajuda i, en tot cas, com a data límit, el 20 de novembre de l'any corresponent.
  
Article 10. Obligacions del beneficiari
  
Són obligacions del beneficiari:
  
a) Acreditar la realització de l'activitat que fonamenta la concessió de l'ajuda, així com el compliment dels requisits i condicions que determinen aquesta concessió.
  
b) Facilitar les dades i la informació en qüestions relacionades amb les subvencions concedides que li siga requerit per la Conselleria d'Economia, Hisenda i Ocupació, així com comunicar-li les incidències i variacions que es produïsquen en relació amb aquelles.
  
c) Complir les obligacions imposades per la legislació específica aplicable.
  
d) A l'efecte de difusió pública, en cas de cofinançament del Fons social Europeu s'indicarà, d'acord amb les disposicions comunitàries d'informació i publicitat, la circumstància de la col·laboració de la Conselleria d'Economia, Hisenda i Ocupació amb el Fons social Europeu.
  
e) El beneficiari estarà obligat a sotmetre's a les actuacions de control financer de la Intervenció General i, si és procedent, de les institucions comunitàries, cas que les ajudes estiguen cofinançades pel Fons Social Europeu.
  
Article 11. Minoració i resolució de les ajudes concedides
  
1. L'incompliment de les obligacions, condicions i terminis establits en aquesta ordre i en la resolució i la concessió després de la presentació de la sol·licitud d'altres ajudes públiques o privades que en conjunt excedisquen dels límits establits, donarà lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació d'aquella, donarà lloc a la incoació, per part de l'òrgan competent per a la concessió de les ajudes, del corresponent procediment que podrà finalitzar, si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Tot això sense perjudici del que disposa el Reial Decret Legislatiu 4/2000, de 4 d'agost, pel qual s'aprova el text refós de la Llei sobre Infraccions i Sancions en l'Ordre Social.
  
TÍTOL II
  
Ajudes a empreses d'economia social
  
CAPÍTOL I
  
Ajudes per a la integració sociolaboral de desocupats
  
en empreses d'economia social
  
Article 12. Objecte, beneficiaris i quantia de la subvenció
  
1. Ajudes per la incorporació de desocupats com a socis a cooperatives i societats laborals valencianes:
  
1.1. Podran concedir-se aquestes ajudes a les cooperatives de treball associat, d'explotació comunitària de la terra, les cooperatives que tinguen socis de treball i les societats laborals que incorporen, a jornada completa, com a socis treballadors o de treball persones en què, en la data de la iniciació de la prestació de treball en aquelles, concórrega alguna de les següents circumstàncies:
  
a) Desocupats inscrits com a demandants d'ocupació en la corresponent oficina d'ocupació de la Generalitat Valenciana, menors de 25 anys, o de 30 anys en el cas que no tinguen una experiència laboral acumulada, exclosos els contractes per a la formació, superior a 180 dies.
  
b) Desocupats inscrits com a demandants d'ocupació en la corresponent oficina d'ocupació de la Generalitat Valenciana, majors de 45 anys.
  
c) Desocupats en què no concórreguen les circumstàncies anteriors, quan acrediten, almenys, un any ininterromput de permanència com a demandants d'ocupació en la corresponent oficina d'ocupació de la Generalitat Valenciana. El període d'un any es reduirà a sis mesos quan es tracte de dones que es reincorporen al mercat laboral després d'un període d'absència de tres anys, com a mínim.
  
A l'efecte de la concessió d'aquestes ajudes, es considerarà que es compleix el requisit de permanència arreplegat en el paràgraf anterior en el cas que el treballador haguera realitzat activitat laboral per un període no superior a 60 dies, sempre que en el còmput total es complete l'any.
  
d) Treballadors als quals s'haja reconegut el pagament de la prestació per desocupació en la modalitat de pagament únic.
  
e) Treballadors vinculats a l'empresa per contracte laboral de caràcter temporal vigent en el moment de la publicació d'aquesta ordre i que s'hi incorporen com a socis treballadors o de treball.
  
f) Desocupats minusvàlids, amb reconeixement legal d'aquesta condició.
  
1.2. La quantia d'aquesta ajuda serà de 3.005,06 euros (500.000 pessetes) per cada persona que s'incorpore a jornada completa com a soci treballador o de treball en una cooperativa o societat laboral. La citada quantitat podrà incrementar-se en 1.502,53 euros (250.000 pessetes) addicionals, si hi ha crèdit consignat per a això en el pressupost de la Generalitat Valenciana del corresponent exercici.
  
En el supòsit de persones vinculades a l'empresa per contracte temporal i que s'hi incorporen com a sòcies, la quantia de l'ajuda serà de 3.005,06 euros (500.000 pessetes) per soci, amb el límit de 10 socis per entitat beneficiària.
  
En el cas de desocupats minusvàlids, la quantia de l'ajuda serà de 9.015,18 euros (1.500.000 de pessetes).
  
1.3. També podran beneficiar-se de les ajudes d'aquest article aquelles empreses, de les estipulades en l'apartat 1.1, que mantinguen com a socis treballadors o de treball a aquelles persones incloses en algun dels col·lectius enumerats en el citat apartat quan, reunint tots els requisits establits en aquesta ordre, s'hagueren integrat en l'empresa durant els tres últims mesos de l'exercici precedent i no hagueren causat dret a cap subvenció en el citat exercici.
  
També podrà concedir-se l'ajuda a les empreses que l'hagueren sol·licitada abans del citat trimestre i que complint tots els requisits establits en aquesta ordre, no l'hagueren obtinguda per estar exhaurit el crèdit disponible.
  
En tots dos casos, la concessió de l'ajuda exigirà l'acreditació del manteniment de l'ocupació en l'exercici que es concedisca, i a aquest efecte, caldrà aportar, juntament amb la nova sol·licitud que es formule, informe actualitzat de vida laboral del treballador o treballadors per la incorporació dels quals se sol·licite l'ajuda, així com acreditació que l'empresa es troba al corrent en les seues obligacions tributàries i davant de la Seguretat social, en els termes establits en l'Orde de 30 de maig de 1996, de la Conselleria d'Economia i Hisenda.
  
1.4. Excepte en el supòsit que el treballador que s'incorpore com a soci es trobe vinculat a l'empresa per un contracte temporal, la incorporació haurà de suposar un increment net d'ocupació en l'empresa beneficiària de l'ajuda.
  
2. Serà requisit indispensable per a beneficiar-se d'aquestes ajudes que l'empresa en què es produïsca la incorporació com a socis de les persones citades en els apartats anteriors no haja reduït el nombre de llocs de treball en els 12 mesos anteriors a la data d'incorporació.
  
No podrà concedir-se aquesta ajuda quan es tracte d'incorporació de socis treballadors o de treball que hagueren tingut abans aquesta condició en la mateixa empresa.
  
3. Les cooperatives i societats laborals que siguen beneficiàries de les ajudes per la incorporació de desocupats assumiran l'obligació de mantenir, almenys durant cinc anys, com a soci treballador o de treball, la persona o persones per la incorporació de la qual es concedeix l'ajuda, així com la substitució de la incorporada per una altra persona en la qual concórrega alguna de les circumstàncies arreplegades en el punt 1.1 d'aquest article i pel període que resta fins a completar els cinc anys, en el cas que l'integrat en primer lloc haja causat baixa en la societat, o a reintegrar, en un altre cas, la totalitat de les quantitats que reba, amb els seus interessos de demora, des que la citada persona va deixar de tenir la condició de soci treballador o de treball de l'entitat. En el cas que l'ajuda s'haja concedit per la incorporació d'un minusvàlid, la substitució haurà de realitzar-se per una altra persona minusvàlida.
  
La substitució que tracta el paràgraf precedent haurà de produir-se dins dels dos mesos següents a la data de la baixa del treballador substituït, i haurà de comunicar-se a la direcció territorial d'ocupació del domicili de l'empresa en el termini d'un mes des que es porte a efecte.
  
Article 13. Documentació
  
A més de la documentació que, amb caràcter general, exigeix l'article 4 d'aquesta ordre, l'entitat sol·licitant haurà d'aportar la següent:
  
a) Document nacional d'identitat del soci treballador o de treball que s'incorpora.
  
b) Acreditació expedida per la Tresoreria de la Seguretat Social de la situació laboral del soci treballador o de treball, i informe sobre la seua afiliació i permanència en alta, referida al període comprés entre la data d'alta com a demandant d'ocupació, en la corresponent oficina d'ocupació de la Generalitat Valenciana i la d'alta en el règim de la Seguretat Social corresponent, com a soci de la cooperativa.
  
c) Alta en el règim de la Seguretat Social que procedisca del soci treballador o de treball que s'incorpora.
  
c) Certificat d'alta i permanència com a soci treballador o de treball emés per la cooperativa o societat laboral.
  
e) Certificat de la corresponent oficina d'ocupació, acreditatiu de la data d'inscripció, període d'antiguitat de la persona per la incorporació del qual se sol·licite ajuda, així com, si és procedent, els corresponents contractes temporals.
  
f) Escrit en el que l'entitat sol·licitant es comprometa a assumir l'obligació establida en el número 3 de l'article anterior.
  
g) Declaració responsable de l'entitat sol·licitant que faça constar que no ha reduït el nombre de socis treballadors o de treball en els 12 mesos anteriors a la data d'incorporació. A aquest efecte, haurà d'acompanyar-se igualment llista certificada dels treballadors, socis treballadors o de socis de treball de la cooperativa o societat laboral en l'any anterior a la sol·licitud i dels que ho són en el moment de presentar-la.
  
h) Certificat del representant legal de la societat en què es faça constar que el soci treballador o de treball que s'incorpora no ha tingut aquesta condició en la societat abans de la seua incorporació.
  
i) En el supòsit previst en el número 1.1.d) de l'article anterior, còpia de la resolució de reconeixement del pagament de la prestació per desocupació en la modalitat de pagament únic del soci que s'incorpora a l'empresa.
  
j) Si és procedent, certificat de minusvalidesa.
  
CAPÍTOL II
  
Subvencions per a assistències tècniques
  
Article 14. Objecte, beneficiaris i quantia de la subvenció
  
1. Podran concedir-se aquestes subvencions a les cooperatives de treball associat, d'explotació comunitària de la terra i societats laborals valencianes. L'assistència tècnica es prestarà per empreses o persones físiques especialitzades i que complisquen garanties de solvència professional, i podrà consistir en alguna de les modalitats següents:
  
- Contractació de directors o gerents.
  
- Estudis de viabilitat, organització, comercialització, diagnosi o altres de naturalesa anàloga, excepte els que siguen exigits en la tramitació d'expedients administratius per a l'obtenció d'autoritzacions i/o subvencions.
  
- Informes econòmics i auditories, sempre que aquests no es realitzen de forma obligatòria per una disposició que així ho exigisca.
  
- Assessorament en les distintes àrees de la gestió empresarial. Aquest supòsit no podrà referir-se a tasques d'assessorament que per la seua naturalesa tinguen caràcter ordinari i continuat en l'activitat de l'empresa, i s'haurà de circumscriure únicament a aquells de caràcter extraordinari que n'afecten la viabilitat i en els que l'entitat, per falta d'adequació del seu personal, no puga portar-ho a terme amb els seus propis mitjans.
  
2. La subvenció que es concedirà serà del 50% del cost de l'acció i no podrà superar la quantitat de 18.030.36 euros (3.000.000 de pessetes).
  
3. Serà requisit indispensable per a beneficiar-se d'aquesta subvenció que la societat justifique la necessitat de l'assistència tècnica i la impossibilitat de fer front al pagament d'aquesta amb els seus propis recursos.
  
4. Les accions per a les quals se sol·licite ajuda hauran de realitzar-se dins de l'exercici corresponent.
  
Article 15. Documentació
  
A més de la documentació establida amb caràcter general en l'article 4 d'aquesta ordre, l'empresa sol·licitant haurà de presentar junt amb la sol·licitud:
  
- En la modalitat de contractació, el contracte laboral i el currículum de la persona contractada.
  
- En el cas d'estudis i assessorament, un pressupost detallat i un índex del contingut de l'estudi o assessorament, així com una memòria de l'entitat o el currículum de la persona que realitze l'estudi o assessorament.
  
Si és dóna el cas que la sol·licitant no és entitat de nova creació, haurà d'aportar també el balanç de situació i el compte de resultats dels dos últims exercicis.
  
CAPÍTOL III
  
Suport a la inversió i estructura financera de l'empresa
  
Article 16. Objecte i beneficiaris
  
1. Les ajudes previstes en aquest capítol van adreçades a empreses d'economia social i mutualitats de previsió social, i se n'exclouen les que tinguen la consideració de gran empresa segons els criteris establits en les normes de la Unió Europea, que realitzen les actuacions a què es refereix el número següent.
  
2. Les ajudes seran de tres tipus:
  
a) Subvencions d'interessos de préstecs per al finançament d'inversions en actius fixos nous que generen o mantinguen ocupació.
  
b) Subvenció directa per a inversions.
  
c) Avals per a garantir operacions d'endeutament.
  
a) Subvencions d'interessos de préstecs per al finançament d'inversions que generen o mantinguen ocupació
  
a.1. L'objecte és reduir el cost financer dels préstecs concertats amb entitats creditícies que mantinguen els oportuns convenis respecte d'això amb la Conselleria d'Economia, Hisenda i Ocupació, el destí de la qual siga el finançament d'inversions en actius fixos nous que generen o mantinguen ocupació. Excepcionalment, en el cas de societats que porten menys d'un any de funcionament en el moment de la data de sol·licitud de la subvenció, podran subvencionar-se també els interessos dels préstecs destinats a inversions en actiu circulant, sempre que aquestes inversions no superen el 25% de la inversió en actius fixos.
  
a.2. Els contractes de préstec hauran d'explicitar el seu acolliment als convenis mencionats en el punt anterior i subjectar-se al seu contingut.
  
Al marge de les condicions financeres abans assenyalades, els préstecs no comportaran limitacions d'import, termini o altres condicions, més enllà de l'acord entre empresa i entitat prestadora.
  
a.3. Els préstecs hauran de formalitzar-se abans del 31 d'octubre.
  
a.4. La subvenció financera es pagarà mitjançant endós, en un sol pagament, a l'entitat prestadora a fi de reduir el principal de l'operació en aquella mateixa quantia.
  
a.5. En cas d'amortització o cancel·lació anticipada d'algun préstec objecte de subvenció, l'empresa haurà de comunicar-ho a l'òrgan que va emetre la resolució i obligar-se a reintegrar la part de la subvenció financera no consumida. Només s'exceptuaran de l'obligació d'aquest reintegrament aquells casos de refinançament de préstecs subvencionats degudament autoritzats per la Sotssecretaria d'Ocupació. No tindran la consideració d'amortitzacions anticipades a aquest efecte aquelles que es deriven de l'aplicació de subvencions d'altres administracions o entitats públiques.
  
b) Subvenció directa per a inversions
  
b.1. Aquesta subvenció té com a objecte el cofinançament d'inversions en immobilitzat material nou, amb excepció d'immobles, en operacions d'adquisició de la titularitat dels béns específicament afectes a la realització de l'objecte social de l'empresa. També podrà concedir-se per a finançar l'adquisició d'aplicacions informàtiques.
  
b.2. La inversió, per a ser subvencionable, haurà de consistir en els elements enumerats a continuació, d'acord amb els criteris d'assignació i normes de valoració del vigent pla general de comptabilitat:
  
- Equips per a la producció consistents en maquinària, instal·lacions tècniques o utillatge.
  
- Equips per al procés de la informació, comunicacions i aplicacions informàtiques.
  
- Mobiliari, només en empreses de serveis.
  
- Elements de transport, exceptuant-ne vehicles turismes. En empreses del sector del transport, n'hi queden excloses les inversions en actius mòbils.
  
b.3. La subvenció directa a la inversió no serà acumulable a la subvenció financera. En cas que la inversió es finance parcialment mitjançant préstecs per als quals s'haja sol·licitat subvenció financera, només es considerarà a l'efecte de la subvenció directa l'import finançat al marge dels citats préstecs.
  
b.4. La quantia mínima, impostos exclosos, de la inversió en els béns subvencionables, serà de 6.000 euros (998.316 pessetes).
  
b.5. La subvenció directa serà incompatible amb qualsevol altra ajuda consistent en recepció de fons públics per l'empresa com a incentiu a la inversió directa, tot deixant-ne fora també les que s'instrumenten com a subvenció d'interessos de préstecs.
  
c) Avals per a garantir operacions d'endeutament
  
Avals per a empreses que presenten garanties insuficients o tinguen escàs autofinançament i vulguen accedir a operacions d'endeutament. Els avals s'instrumentaran mitjançant la Societat de Garantia Recíproca de la Comunitat Valenciana, en els termes establits pels convenis subscrits amb la Conselleria d'Economia, Hisenda i Ocupació a aquest fi.
  
3. Els projectes d'inversió no podran realitzar-se en data anterior a la sol·licitud de subvenció, entenent aquesta realització com a signatura del contracte de préstec en el cas de subvencions financeres i lliurament de factures en el cas de les subvencions directes.
  
4. En queden excloses les inversions de mera substitució i les destinades a béns usats.
  
5. En qualsevol cas, l'aportació del beneficiari al finançament de les inversions haurà d'ascendir com a mínim al 25%, entenent que el citat percentatge no pot estar subjecte a ajuda pública.
  
6. No podran rebre subvenció financera o directa les inversions que, depenent del sector d'activitat de l'empresa, la naturalesa pròpia de la inversió o qualsevol altra circumstància aplicable, estiguen excloses del sistema d'ajudes d'estat per la Unió Europea.
  
Article 17. Quantia de les ajudes
  
1. Subvencions financeres:
  
a) La subvenció financera que puga concedir-se serà, com a màxim, de tres punts del tipus d'interés fixat per l'entitat de crèdit que concedisca el préstec, pagadora d'una sola vegada, en quantia calculada com si la subvenció es meritara cada any de la duració d'aquell, inclòs el possible període de carència.
  
La subvenció que es concedirà per aquest concepte no podrà superar la quantia de 3.005,061 euros (500.000 pessetes) per soci treballador o de treball d'una cooperativa o societat laboral.
  
La quantia de la subvenció financera serà determinada d'acord amb les condicions de termini, carència i períodes d'amortització de capital establides en els préstecs subvencionats. La quantia final de la subvenció no podrà superar la quantitat de 90.000 euros (55.663.853 pessetes).
  
b) Independentment de les condicions dels préstecs, a l'efecte de càlcul de la subvenció, es considerarà un termini màxim de huit anys en la duració del préstec i dos de carència.
  
2. Subvenció directa a la inversió: amb caràcter general, la quantia de la subvenció serà fins al 15% del cost d'adquisició, exclosos impostos.
  
La quantia final de la subvenció directa no podrà superar la xifra de 75.000 euros (17.527.990 pessetes) per entitat, ni 7.000 euros (1.164.702 pessetes) per cada soci treballador de l'entitat sol·licitant.
  
3. La quantia definitiva de la subvenció, tant directa com financera, es reduirà fins en un 50% de la que haguera correspost segons les regles precedents, quan es tracte d'entitats beneficiàries a les quals en els dos últims anys se'ls haguera concedit una ajuda a la inversió, a l'empara de la corresponent convocatòria d'ajudes a les empreses d'economia social, quan en algun dels citats exercicis hagueren justificat una ajuda per quantia inferior al 75% de la inicialment concedida.
  
Article 18. Documentació
  
A més de la documentació administrativa establida en l'article 4 d'aquesta ordre, l'empresa sol·licitant haurà d'aportar, juntament amb la sol·licitud, la següent documentació addicional:
  
1. Comú a la subvenció financera i directa
  
a) Memòria de l'empresa i l'acció que cal realitzar, segons model normalitzat, juntament amb la documentació indicada i acompanyada de programa d'actuacions que garantisca l'execució de la inversió l'any en què se sol·licite la subvenció.
  
b) Factures proforma o pressupostos, acompanyats de projecte tècnic, en els termes de l'article 46.3 del Text Refós de la Llei d'Hisenda Pública de la Generalitat Valenciana, quan així ho requerisca la naturalesa de l'actuació. Quan la inversió es materialitze en obra civil, el pressupost estarà convenientment detallat.
  
c) Declaracions subscrites pel representant de l'entitat, amb el compromís exprés de no procedir, durant cinc anys des de la data de concessió de l'ajuda, a:
  
- L'alienació dels béns per a l'adquisició del qual es concedisca l'ajuda, ni la transferència a un altre establiment de l'empresa ubicat fora de la Comunitat Valenciana.
  
- La transformació de l'empresa en una altra entitat jurídica distinta de la de cooperativa o societat laboral. En un altre cas, s'obliga a reintegrar a la Generalitat Valenciana la part proporcional de la subvenció rebuda, amb els seus corresponents interessos des de la data de la percepció.
  
d) Declaració responsable del beneficiari que l'autofinançament de la inversió puja com a mínim a un 25%.
  
2. Subvenció financera
  
a) Certificat de concessió de préstec, subscrit per una entitat que mantinga l'oportú conveni amb la Generalitat Valenciana. Quan s'inste conjuntament aval, es podrà posposar la presentació de la documentació assenyalada en aquest punt. Per a iniciar el procediment n'hi haurà prou amb el certificat de concessió del préstec, si bé l'expedient no es considerarà complet fins a la presentació del contracte de préstec.
  
3. Avals
  
Donat cas que s'inste aval exclusivament, la sol·licitud es podrà realitzar directament davant de la Societat de Garantia Recíproca de la Comunitat Valenciana, indicant expressament la intenció d'afectar l'aval al Fons Especial de Provisions Tècniques per a empreses d'economia social.
  
Donat cas que s'inste aval conjuntament amb una altra o altres modalitats d'ajuda consignades en aquest capítol, s'adjuntarà còpia de l'imprés de sol·licitud d'aval cursat simultàniament davant de la Societat de Garantia Recíproca.
  
Article 19. Criteris per a resoldre
  
1. En el cas de subvenció financera, la resolució s'efectuarà segons l'orde cronològic de presentació de la documentació completa de l'expedient i del contracte de préstec.
  
2. En el cas de subvenció directa s'aplicarà el que disposa l'article 5 de la present ordre.
  
3. En el cas d'aval serà aplicable el que disposa l'article 5 d'aquesta ordre i en els convenis subscrits respecte d'això amb la Societat de Garantia Recíproca de la Comunitat Valenciana.
  
Article 20. Liquidació
  
1. Dictada resolució de concessió es lliurarà la subvenció concedida una vegada justificat pel beneficiari de l'objecte de la subvenció.
  
2. S'entén justificada l'ajuda amb la presentació del que s'indica tot seguit:
  
a) En la subvenció financera: amb el contracte de préstec. No seran admissibles contractes subscrits abans de la data de presentació de la sol·licitud de subvenció.
  
b) En la subvenció directa: factures definitives, certificats d'obra si és procedent, i la resta de documents justificatius de la inversió realitzada d'acord amb la legalitat vigent i acreditació del pagament del 35% almenys. En cas que la facturació siga en moneda estrangera, s'haurà d'adjuntar extracte bancari que arreplegue el tipus de canvi aplicat en el pagament. No seran admissibles factures anteriors a la data de presentació de la sol·licitud de subvenció.
  
CAPÍTOL IV
  
Ajudes a la inversió per a la creació de cooperatives
  
 i societats laborals integrades exclusivament
  
per joves menors de trenta anys
  
Article 21. Objecte i beneficiaris
  
Es podran concedir subvencions destinades a finançar inversions en actius fixos, a les cooperatives de treball associat i societats laborals valencianes registrades dins de l'any anterior a la presentació de la sol·licitud i integrades, exclusivament, com a socis, per joves menors de 30 anys.
  
Article 22. Quantia de la subvenció i règim de les ajudes
  
La quantia de la subvenció serà fins a 3.005,06 euros (500.000 pessetes) per soci treballador o de treball de l'entitat beneficiària, i podrà finançar totalment o parcialment la inversió.
  
En el altres, les subvencions regulades en aquest capítol se subjectaran al que disposa el capítol III d'aquest títol, respecte de les subvencions directes a la inversió, excepte quant als béns en què es materialitze aquesta, que podrà ser qualsevol que haja de conceptuar-se com a actiu fix nou.
  
Aquesta ajuda queda subjecta a les condicions i límits establits en la regla de minimis.
  
Article 23. Documentació
  
A més de l'assenyalada en l'article 4 d'aquesta ordre, l'entitat sol·licitant haurà de presentar la requerida en aquesta per a la subvenció directa a la inversió i l'acreditativa de l'edat de tots els socis de l'entitat, acompanyant-hi còpia compulsada del document nacional d'identitat.
  
Article 24. Compatibilitat
  
L'ajuda establida en aquest capítol és incompatible amb la subvenció directa a la inversió establida en l'article 16 d'aquesta ordre.
  
TÍTOL III
  
Subvencions a entitats representatives
  
de l'economia social, universitats i entitats
  
sense ànim de lucre
  
CAPÍTOL I
  
Suport a la realització d'activitats de foment, formació
  
i difusió de l'economia social
  
Article 25. Objecte i beneficiaris
  
1. Podran beneficiar-se d'aquestes ajudes, d'acord amb el que estableix l'article 3 d'aquesta ordre, les organitzacions representatives del moviment cooperatiu, de conformitat amb l'article 91.1 del Text Refós de la Llei de Cooperatives de la Comunitat Valenciana, les entitats associatives a què es refereix la disposició addicional segona de la Llei 4/1997, de Societats Laborals, i les representatives del mutualisme de previsió social, les universitats valencianes i les entitats sense ànim de lucre domiciliades en territori valencià que expressament prevegen en els seus estatuts la realització d'actuacions relacionades amb la difusió, promoció o foment de l'economia social, quan porten a efecte alguna de les actuacions que constitueixen l'objecte de les ajudes regulades en aquest capítol.
  
2. Les ajudes regulades en aquest capítol estan destinades a subvencionar qualsevol actuació de formació, difusió o foment relativa a l'economia social de la Comunitat Valenciana. Les ajudes regulades en aquest capítol podran tenir per objecte les accions següents:
  
a) Accions d'investigació i documentació en matèries jurídiques o econòmiques relatives a l'economia social de la Comunitat Valenciana.
  
b) Estudis i projectes relatius a mesures que potencien l'activitat de les entitats d'economia social de la Comunitat Valenciana.
  
c) Programes formatius adreçats a socis i treballadors d'empreses d'economia social, així com de persones i col·lectius interessats en aquesta condició.
  
d) Accions de comunicació i publicitat de l'economia social, edició de fullets, publicacions i altres actuacions anàlogues.
  
e) Despeses ocasionades per la participació en fires comercials i certàmens. Es consideren despeses subvencionables les de contractació d'espais, decoració i modulació d'estands, així com els de transport de mostres en cas de celebrar-se fora de la Comunitat Valenciana.
  
Article 26. Quantia de la subvenció
  
L'import de la subvenció regulada en aquest capítol podrà aconseguir fins al 100% de les despeses associades a les accions subvencionables, exclosos els impostos, amb un límit de 84.141,69 euros (69.394.923 de pessetes) per entitat.
  
Article 27. Documentació
  
A més de la documentació administrativa establida en l'article 4, haurà d'aportar-se memòria descriptiva i econòmica relativa a l'acció que calga realitzar, amb expressió del pressupost global i per conceptes, així com de les seues fonts de finançament o, si és procedent, declaració subscrita pel representant legal de l'entitat en què faça constar que no va a obtenir-se cap altre ingrés per al desenvolupament de l'acció, excepte les subvencions que pogueren concedir-se d'acord amb aquesta ordre.
  
Article 28. Liquidació
  
1. Dictada resolució de concessió, es lliurarà la subvenció concedida una vegada justificat pel beneficiari l'objecte de la subvenció.
  
2. S'entén justificada l'ajuda amb la presentació del que s'indica tot seguit:
  
a) Documentació acreditativa de la realització de l'acció subvencionada, segons el que estableix la resolució de concessió.
  
b) Factures definitives, o documents comptables de valor probatori equivalent, que acrediten la realització de la despesa corresponent a l'acció aprovada i acreditació del pagament del 20% com a mínim d'aquella despesa.
  
CAPÍTOL II
  
Suport a les organitzacions i estructures representatives
  
de l'economia social de la Comunitat Valenciana
  
Article 29. Objecte, beneficiaris i quantia de la subvenció. Documentació i liquidació de les ajudes
  
1. Es podran concedir subvencions per a finançar totalment o parcialment les despeses de manteniment i infraestructura de les organitzacions representatives del moviment cooperatiu, d'acord amb l'article 91.1 del Text Refós de la Llei de Cooperatives de la Comunitat Valenciana, de les entitats associatives a què es refereix la disposició addicional segona de la Llei 4/1997, de Societats Laborals, i de les representatives del mutualisme de previsió social i de l'economia social valenciana.
  
2. L'import màxim de la subvenció no podrà superar la xifra de 240.404,84 euros. (42.301.010 de pessetes) per entitat, exclosos impostos.
  
3. La sol·licitant haurà de presentar, a més de la documentació assenyalada en l'article 4, la següent:
  
- Últims comptes anuals aprovats i depositats en el corresponent registre i les corresponents a l'exercici anual precedent;
  
- Memòria anual de l'entitat referida a l'exercici anterior.
  
- Pressupost detallat de les despeses previstes per a l'exercici econòmic.
  
4. Dictada la resolució de concessió, es lliurarà la subvenció concedida una vegada justificat pel beneficiari l'objecte de la subvenció mitjançant la presentació de les corresponents factures i justificants que acrediten la realització de l'acció aprovada.
  
Disposicions addicionals
  
Primera
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els corresponents pressupostos de la Generalitat Valenciana.
  
En compliment del que preveu l'article 47.11 del Text Refós de la Llei d'Hisenda Pública, i d'acord amb el que establisca la Llei de Pressupostos de la Generalitat Valenciana per a l'exercici corresponent, per ordre de la Conselleria d'Economia, Hisenda i Ocupació es donarà publicitat de les línies de crèdit i de l'import global màxim destinat a la concessió de les ajudes previstes en aquesta disposició.
  
Segona
  
En el cas que els documents que han d'acompanyar la sol·licitud de concessió de les ajudes ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència a què van ser adreçats, la identificació del procediment en què estiguen i que no hagen transcorregut mes de cinc anys des de l'acabament del procediment a què corresponguen.
  
Tercera
  
Excepcionalment, quan concórreguen circumstàncies que en justifiquen l'oportunitat i la conveniència, el sotssecretari d'Ocupació podrà proposar la subscripció de convenis de col·laboració amb entitats públiques o privades per a l'objecte de les accions regulades en aquesta ordre de bases.
  
Quarta
  
Mentre no siguen objecte de la corresponent autorització, les ajudes establides en aquesta ordre se subjectaran, si és procedent, al que estableix la regla de minimis, i quedarà limitat el seu import al que disposa la citada regla.
  
Cinquena
  
A l'efecte d'aquesta ordre, es considerarà xicoteta, mitjana o gran empresa segons la Recomanació de la Comissió Europea (DOCE número L107/8, de 30 d'abril de 1996) la persona jurídica que complisca els següents requisits:
  
Nombre de Treballadors (\*)
  
Dades econòmiques (en euros)
  
Xicoteta empresa
  
Fins a 50 treballadors
  
Facturació anual inferior a 7 milions ó
  
Balanç general anual inferior a 5 milions
  
Mitjana empresa
  
Entre 50 i 249 treballadors
  
Facturació anual entre 7 milions i 40 milions o
  
Balanç general anual entre 5 milions i 27 milions.
  
Gran empresa
  
250 o més treballadors
  
Facturació anual superior a 40 milions o
  
Balanç general anual superior a 27 milions
  
(\*) segons plantilla mitjana anual
  
Sisena
  
Es delega en els directors territorials d'Ocupació la facultat de dictar la resolució corresponent en els expedients administratius relatius a les ajudes les bases de les quals s'estableixen mitjançant aquesta ordre.
  
Tractant-se de les ajudes establides en el títol III, així com de les ajudes a la inversió i estructura financera de l'empresa regulades en el capítol III del títol II, la citada delegació s'efectua a favor del sotssecretari d'Ocupació.
  
En les resolucions adoptades per delegació es farà constar expressament aquesta circumstància.
  
Setena
  
Les referències que s'efectuen en aquesta ordre a la Conselleria d'Economia, Hisenda i Ocupació i a la Sotssecretaria d'Ocupació quedaran substituïdes per la dels òrgans que s'establisquen en el reglament que desenvolupe l'estructura orgànica i funcional del Servei Valencià d'Ocupació i Formació.
  
No obstant això, en el cas que siga necessari realitzar adaptacions d'aquesta ordre al que disposa el citat reglament, s'efectuaran per resolució del director de l'organisme esmentat.
  
Disposicions finals
  
Primera
  
Es faculta el sotssecretari d'Ocupació per a dictar les instruccions o resolucions que siguen necessàries per a l'execució i el desenvolupament del que disposa aquesta ordre.
  
Segona
  
Aquesta ordre entrarà en vigor el dia de la publicació en el Diari Oficial de la Generalitat Valenciana.
  
València, 29 de desembre de 2000
  
El conseller d'Economia, Hisenda i Ocupació,
  
VICENTE RAMBLA MOMPLET


Còpia Permalink ELI